Publication: Magyar Közlöny
Issue: MK-2002-105 (Year: 2002, Number: 105)
Era: 1990-2004
Section: 
Paragraph Index: 98

1. § Küldeménynek minősülnek az egy feladótól, egy fuvarlevéllel, egy feladási állomáson, egy átvevő részére, egy rendeltetési állomásra történő fuvarozás céljából felvett áruk. A küldemény lehet: kocsirakomány, kisáru és nagykonténer rakomány, huckepack rakomány. Kocsirakománynak minősülnek azok az egy fuvarlevéllel feladott áruk, amelyek fuvarozásához terjedelmüknél vagy sajátosságaiknál fogva egy vasúti kocsi kizárólagos használata szükséges. Az egy fuvarlevéllel, nagykonténerben feladott áru nem minősül kocsirakománynak —, az nagykonténer rakomány. Kisárunak minősül az egy fuvarlevéllel feladott olyan áru, amelynek összes tömege nem haladja meg az 5000 kg-ot, és amelynek fuvarozásához terjedelménél és sajátosságainál fogva kizárólagos használatú kocsi nem szükséges. 5000 kg összes tömegig az egy fuvarlevéllel, nagykonténerben feladott áru nem minősül kisárunak, — az nagykonténer rakomány. A fuvarozásban részt vevő vasutak egymás közötti megállapodása alapján az 5000 kg összes tömeget túllépő árunak kisáruként történő felvétele is megengedett, ha fuvarozásához terjedelménél fogva nem szükséges kizárólagos használatú vasúti kocsi. Nagykonténer rakománynak minősül az egy fuvarlevéllel, nagykonténerben feladott áru vagy a nagykonténer üresen. Huckepack rakománynak minősül az egy fuvarlevéllel feladott közúti járműszerelvény, közúti cserefelépítmény vagy félpótkocsi. A feladó köteles a fuvarlevélnek „A küldemény neme” rovatába bejegyezni, hogy az árut kocsirakományként, kisáruként vagy nagykonténer rakományként adja fel fuvarozásra. Huckepack rakomány feladása esetén a küldemény nemét a fuvarlevélen nem kell megjelölni. Ugyanabban a vasúti kocsiban nem megengedett a következő küldemények együttes feladása és felvétele: — több kocsirakomány együtt; — kocsirakomány egy vagy több kisáruval együtt; — kocsirakomány nagykonténer rakománnyal együtt; — nagykonténer rakomány egy vagy több kisáruval együtt; — huckepack rakomány más küldeményféleségekkel együtt.

Source: https://magyarkozlony.hu/hivatalos-lapok/2f72c1b590cbc48171787bc54d023eb2225f82b7/dokumentumok/c8e32d95454b8c13c061ceb60e3ef3852d611378/letoltes